als_Latn dik_Latn sag_Latn
Ministri Hoxhaj mori pjesë në Forumin e Bledit për Ballkanin PerëndimorBled / Slloveni 5-6 shtator 2016 - Në Bled të Sllovenisë i ka zhvilluar punimet Forumi Strategjik i Bledit, një tubim ky i përvitshëm që tubon liderë politikë të vendeve të Ballkanit, ministra, politikanë të rangut më të ultë, diplomatë, profesorë universitetesh, studiues, publicistë dhe personalitete të shumta nga bota akademike e shkencës, kulturës, biznesit, shoqërisë civile jo vetëm nga vendet e Ballkanit perëndimor.
I ftuar në këtë forum ishte edhe ministri i Punëve të Jashtme i Republikës së Kosovës, Enver Hoxhaj, i cili ishte në panelin për Ballkanin Perëndimor në temën Ballkani Perëndimor: A është BE ende një faktor tërheqës. Krahas tij ishin të ftuar edhe zëvendësndihmësi për çështje evropiane dhe euro-aziatike në Departamentin Amerikan të Shtetit, Hoyt Yee, ish komisioneri i BE-së Shtefan Fyle, ministri i Punëve të Jashtme i Hungarisë, Peter Szijjarto, ai i Serbisë, Ivica Daçiq, i Maqedonisë, Nikola Poposki, Bosnë dhe Hercegovinës, Igor Crnadak, sekretari i shtetit të Malit të Zi për integrime evropiane, Aleksandar Pejoviq, europarlamentarja sllovene, Tanja Fajon, dhe profesori i marrëdhënieve ndërkombëtare në Universitetin e Zagrebit, Dejan Joviq.
Tema që zgjoi interesimin më të madh të pjesëmarrësve të këtij Forumi tradicional ishte ajo që u trajtua në Panelin për Ballkanin Perëndimor e që u fokusua në faktorët tërheqës të vendeve të BP drejt BE-së. Në këtë forum mendim i të gjithë panelistëve ishte se BE-ja mbetet një faktor tërheqës për vendet e Ballkanit Perëndimor, por ajo rrezikon të humbasë interesimin në qoftë se ajo i lë vendet kandidate nga BP në dhomën e pritjes për një kohë të gjatë. Folësit kryesisht u pajtuan për faktin se procesi i pranimit në BE duhet të përshpejtohet, një çështje kjo e ngritur nga të gjithë panelistët.
Ministri Enver Hoxhaj, tha se procesi i anëtarësimit do jetë një bazë shumë e mirë për Kosovën për të modernizuar politikën, ekonominë dhe shoqërinë. Megjithatë, BE-ja duhet të jetë e ndërgjegjshme në lidhje me faktorin kohë. Ministri Hoxhaj ka folur edhe për sfidat historike, siç i ka cilësuar ai, me të cilat përballet rajoni dhe këto sfida ai tha se janë, çështja e emrit të Maqedonisë ndërmjet Shkupit dhe Athinës, problemet ndëretnike në Bosnjë dhe Hercegovinë dhe çështja e pajtimit ndërmjet Kosovës dhe Serbisë. Që të tri këto çështje kërkojnë një adresim serioz në mënyrë që të ecet përpara, tha ministri Hoxhaj duke shtuar se pa adresimin serioz të tyre është vështirë të flitet për lëvizje të agjendës evropiane të vendeve të Ballkanit Perëndimor. Ministri Hoxhaj veçmas ka folur shumë hapur për njërën nga këto tri sfida, pra për dialogun Prishtinë-Beograd. Ai duke elaboruar këtë temë ka thënë para pjesëmarrësve të shumtë se pa njohje reciproke ndërmjet Kosovës dhe Serbisë, Serbia nuk duhet të anëtarësohet në BE.
Gjatë pjesëmarrjes në Forumin Strategjik të Bledit ministri Enver Hoxhaj ka qenë shumë aktiv edhe në realizimin e takimeve bilaterale jo vetëm me mikpritësit por edhe me homologë të rajonit dhe personalitete të tjera të politikës nga bota ku në fokus të bisedimeve ka qenë çështja e avancimit të marrëdhënieve bilaterale me vende të ndryshme si dhe liberalizimi i vizave për Kosovën.
Takimin e parë bilateral ministri Hoxhaj e ka zhvilluar me Ministrin e Jashtëm të Sllovenisë, Karl Erjavec. Ky takim shërbeu për të konfirmuar edhe njëherë marrëdhëniet e fuqishme politike dhe ekonomike mes dy vendeve, si dhe për të avancuar agjendën e re në fushat e interesit dypalësh. Ministri Hoxhaj, falënderoi homologun e tij slloven Erjavec për mbështetjen që Sllovenia i ka dhënë Kosovës si dhe për qartësinë e politikës së jashtme të Sllovenisë për anëtarësim të Kosovës në organizata ndërkombëtare dhe në koordinim të agjendës multilaterale me Kosovën. Sllovenia mbetet një partner shumë i rëndësishëm për Kosovën si në aspektin politik ashtu edhe në atë ekonomik. Mbështetja e Sllovenisë në shumë procese e veçmas në anëtarësimin në organizata ndërkombëtare dhe në koordinimin e agjendës multilaterale me Kosovën, është shumë e rëndësishme për vendin tonë, tha Hoxhaj. Ministri Hoxhaj në këtë takim e njoftoi homologun e tij edhe për zhvillimet politike në Kosovë dhe perspektivën e saj euroatlantike, veçmas për nevojën e përkrahjes nga Lublana për liberalizimin e vizave dhe qasjen në programet e tjera të BE-së. Ndërsa ministri Erjavec konfirmoi edhe kësaj here se vendi i tij vazhdon ta mbështes pa hezitim shtetin e Kosovës, siç ka bërë edhe deri më tash, në të gjitha dimensionet e nevojshme për afirmimin ndërkombëtar të Kosovës dhe po ashtu ta mbështes atë në anëtarësimin e saj në organizatat ndërkombëtare si anëtar të barabartë në bashkësinë e shteteve.
Ministri Hoxhaj, në Bled ka zhvilluar një takim edhe me eurodeputeten sllovene, Tanja Fajon me të cilën ai ka biseduar veçmas për zhvillimet e fundit sa i përket liberalizimit të vizave dhe hapat e ardhshëm që duhet ndjekur sidomos nga ana e Kosovës në javët e ardhshme
Kryediplomati Hoxhaj, në margjina të Forumit në Bled ka zhvilluar një takim edhe me Harlem Desir, ministër për çështje Evropiane i Francës. Të dy ministrat bashkërisht kanë konstatuar se marrëdhëniet e Kosovës dhe të Francës po zhvillohen në frymën e mirëkuptimit të plotë për të gjitha çështjet që preokupojnë vendet tona, ndërsa po ashtu ka pasur një takim bilateral edhe me ministrin e jashtëm të Maqedonisë, Nikola Poposki. Të dy ministrat kanë diskutuar për zhvillimet e fundit në rajon dhe veçmas për marrëdhëniet bilaterale të cilat u cilësuan si shumë të mira. Dy ministrat gjatë takimit u pajtuan për vazhdimin e një agjende të përbashkët politike e ekonomike në synimet e dy vendeve drejt integrimeve evropiane
Po ashtu ministri Hoxhaj, ka takuar edhe ish-komisionarin për zgjerim, Stephan Fule, tash i dërguar special i Çekisë për Ballkanin. Temë diskutimi ka qenë nevoja për një ridimensionim të BE-së karshi rajonit dhe ofrimit të një perspektive të sigurt drejt Bashkimit Evropian, pastaj është takuar edhe me sekretarin e përgjithshëm të OSBE-së Lamberto Zanieri. Gjatë takimit me Zanier, ministri Hoxhaj ka ngritur kërkesën e tij që në të ardhmen të bëhen hapa më të avancuar të gjetjes së formave për bashkëpunim konkret. Hoxhaj ka ngritur mundësinë e pjesëmarrjes së Kosovës në takimet e Këshillit të Përhershëm të vendeve anëtare të OSBE-së. Po ashtu ai u angazhua që të hulumtohen mundësitë e vendosjes së bashkëpunimit konkret dhe më të avancuar me Sekretariatin e OSBE-së, si dhe bashkëpunimin e Kosovës me OSBE-në në reformimin e sistemit zgjedhor në të cilin Kosova është duke punuar.
Ministri Hoxhaj ka takuar edhe ministrin e jashtëm të Shrilankës, Mangala Samaraweera me të cilin bisedoi për avancimin e marrëdhënieve dypalëshe dhe i dorëzoi kolegut nga Shrilanka një notë formale me të cilën i kërkohet këtij vendi njohja formale e shtetit të Kosovës si dhe e ftoi atë për një vizitë në Kosovë.
Ministri Hoxhaj ka takuar dhe ka biseduar për marrëdhëniet e Kosovës me vendet e tyre edhe me Mohamed Elorabi, kryetar i Komisionit për Politikë të Jashtme të Parlamentit të Egjiptit, me Mevlut Çavushoglu, ministër i Punëve të Jashtme i Turqisë, me Juliusz Janusz, nunci apolstolik i Vatikanit, me Witold Sobkow, drejtor politik në Ministrinë e Punëve të Jashtme të Polonisë si dhe shumë pjesëmarrës të tjerë të sferës së politikës, shkencës, kulturës, biznesit, shoqërisë civile, të pranishëm në këtë forum e me të cilët ka ndarë pikëpamjet e tij për rrjedhat politike e ekonomike në dimenzinonet evropiane dhe globale si dhe ka dhënë disa intervista medieve të pranishme. Në të gjitha këto aktivitete ministri Hoxhaj ishte i shoqëruar nga ambasadori i Kosovës në Slloveni, Nexhmi Rexhepi dhe bashkëpunëtorët.
Në dy panelet tjera që u mbajtën në kuadër të Forumit Strategjik të Bledit, nga Kosova morën pjesë, krahas kolegëve të tyre nga rajoni edhe ministrja për tregti dhe industri e Kosovës, Hykmete Bajrami, si dhe ministri për administratë publike i Kosovës, Mahir Yagxhillar. Derisa ministrja Bajrami ishte pjesëmarrëse në panelin për Siguria dhe qëndrueshmëria në fushën e turizmit, ministri Yagxhillar mori pjesë në panelin për »Transformimin digjital në regjionin e Ballkanit Perëndimor.
Ministrja Hykmete Bajrami ka diskutuar në panelin ku ishte e pranishme rreth sfidave të zhvillimit të qëndrueshëm të turizmit dhe ka pasur një takim bilateral edhe me nikoqirin e saj, ministrin slloven për zhvillim ekonomik dhe teknologji, Zdravko Poqivalshek, ndërsa në margjina të këtij forumi ka takuar edhe Sekretarin e Përgjithshëm të Organizatës Botërore të Turizmit, Talelo Rifai me të cilin ka shkëmbyer pikëpamje për bashkëpunimin e Kosovës me këtë organizatë ndërkombëtare në fushën e turizmit.
Ministri Yagxhillar është pritur në një takim nga ministri slloven Boris Koprivnikar me të cilin ka biseduar për marrëdhëniet dypalëshe ndërmjet Kosovës dhe Sllovenisë dhe për përvojat në fushat të cilat i menaxhojnë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn